Ένας Υπέροχος Γείτονας

Το ***Ένας Υπέροχος Γείτονας*** (πρωτότυπος τίτλος: ***A Beautiful Day in the Neighborhood***) είναι Αμερικανική βιογραφική, δραματική ταινία παραγωγής 2019 σε σκηνοθεσία της Μαριέλ Χέλερ και σενάριο των Μάικα Φίτζερμαν-Μπλου και Νόα Χάρπστερ, η οποία είναι εμπνευσμένη από το άρθρο «Can You Say... Hero?» του Τομ Τζούνο που δημοσιεύτηκε στο περιοδικό *[[Esquire]]* το 1998. Στην ταινία πρωταγωνιστούν οι Τομ Χανκς, Μάθιου Ρις, Σούζαν Κελέτσι Γουάτσον και Κρις Κούπερ και απεικονίζει τον Λόιντ Βόγκελ (Ρις), έναν προβληματικό δημοσιογράφο του περιοδικού *Esquire*, στην προσπάθειά του να παρουσιάσει το προφίλ του τηλεοπτικού ειδώλου Φρεντ Ρότζερς (Χανκς).

Η ταινία έκανε την παγκόσμια πρεμιέρα της στις 7 Σεπτεμβρίου 2019 στο Διεθνές Φεστιβάλ Κινηματογράφου του Τορόντο, ενώ κυκλοφόρησε στις αίθουσες των Ηνωμένων Πολιτειών στις 22 Νοεμβρίου 2019 από τη Sony Pictures Releasing. Είχε συνολικά έσοδα περίπου $68 εκατομμύρια παγκοσμίως και οι κριτικοί επαίνεσαν τις ερμηνείες των Χανκς και Ρις, τη σκηνοθεσία της Χέλερ και τα εγκάρδια μηνύματα που εμπεριείχε η ταινία. Το *Ένας Υπέροχος Γείτονας* επιλέχθηκε από το περιοδικό *[[Time]]* ως μία από τις καλύτερες δέκα ταινίες της χρονιάς. Για την ερμηνεία του, ο Χανκς έλαβε υποψηφιότητα για Όσκαρ Β΄ Ανδρικού Ρόλου, καθώς επίσης και υποψηφιότητες για Χρυσή Σφαίρα, βραβείο Critics' Choice, βραβείο Σωματείου Ηθοποιών και βραβείο BAFTA, ανάμεσα σε άλλα.

## Πλοκή
Το 1998, στο ξεκίνημα ενός επεισοδίου της σειράς *Mister Rogers' Neighborhood*, ο κος Ρότζερς παρουσιάζει έναν πίνακα με πέντε εικόνες. Στις τρεις ακάλυπτες εικόνες βλέπουμε τους Λαίδη Άμπερλιν, King Friday και κύριο Νιούελ. Ο κος Ρότζερς αποκαλύπτοντας και το τέταρτο πρόσωπο λέει πως πρόκειται για τον με προβλήματα νέο φίλο του, Λόιντ Βόγκελ, ο οποίος φαίνεται κτυπημένος στη μύτη. Εξηγεί πως ο Λόιντ έχει πληγωθεί (όχι απαραίτητα στο πρόσωπο), αλλά δυσκολεύεται να συγχωρέσει αυτόν που τον πλήγωσε. Αφού εξηγεί τι σημαίνει συγχώρεση, ο κος Ρότζερς φεύγει για να επισκεφτεί τον Λόιντ.

Ο Λόιντ Βόγκελ είναι δημοσιογράφος στο περιοδικό *[[Esquire]]*, γνωστός για το κυνικό του γράψιμο. Μαζί με τη σύζυγό του, Άντρεα, και τον νεογέννητο γιο του, Γκάβιν, πηγαίνουν στον γάμο της αδελφής του, Λορέιν, όπου πιάνεται στα χέρια με τον αποξενωμένο πατέρα του, Τζέρι, θυμούμενος πως είχε απατήσει και εγκαταλείψει τη νεκρή πλέον μητέρα του.

Η συντάκτρια του Λόιντ του αναθέτει να πάρει συνέντευξη από τον παρουσιαστή παιδικών προγραμμάτων, Φρεντ Ρότζερς, για τη στήλη του περιοδικού 'Ήρωες'. Ο Λόιντ θεωρεί πως είναι ανώτερος για κάτι τέτοιο και το αποδέχεται απρόθυμα. Ταξιδεύει στο Πίτσμπεργκ για να συναντήσει τον Ρότζερς, ο οποίος δείχνει να ενδιαφέρεται για το τραύμα του. Αφού συζητάνε για τον Τζέρι, ο Ρότζερς του λέει πως υπάρχουν διάφοροι τρόποι για να αντιμετωπίσει τον θυμό του.

Αποφασισμένος να εκθέσει το φιλικό προφίλ του Ρότζερς ως ψεύτικο, ο Λόιντ παρακολουθεί επεισόδια της εκπομπής του χωρίς ωστόσο να μπορεί να διακρίνει κάτι μεμπτό. Όταν ο Ρότζερς έρχεται στη Νέα Υόρκη ξανασυναντιούνται και, κατά τη διάρκεια της συνέντευξης, ο Ρότζερς αποφεύγει να απαντήσει στις ερωτήσεις του και αναπολεί την ανατροφή των δύο γιων του. Ο Λόιντ αποχωρεί όταν ο Ρότζερς αρχίζει να τον ρωτάει για τα παιδικά του χρόνια και τον Τζέρι. Φτάνοντας στο σπίτι, ο Λόιντ βρίσκει τον Τζέρι και τη σύζυγό του, Ντόροθι, να συζητάνε με την Άντρεα. Για άλλη μια φορά τον επικρίνει πως απατούσε τη μητέρα του ενώ εκείνη ήταν άρρωστη και του ζητάει να φύγει, αλλά ο Τζέρι παθαίνει έμφραγμα και μεταφέρεται στο νοσοκομείο.

Ο Λόιντ αρνείται να παραμείνει το βράδυ στο νοσοκομείο μαζί με την οικογένειά του και πάει να συναντήσει τον Ρότζερς στο Πίτσμπεργκ. Εξαντλημένος, καταρρέει στο πλατό της εκπομπής και ονειρεύεται το καταπιεσμένο παιδικό του τραύμα. Στο όνειρό του, πέφτει πάνω σε ένα επεισόδιο της εκπομπής του Ρότζερς σχετικό με τα νοσοκομεία, εκείνος έχει το μέγεθος μίας μαριονέτας, ενώ η Άντρεα με τον Ρότζερς είναι τεράστιοι. Επίσης, ονειρεύεται τη μητέρα του η οποία τον προτρέπει να αφήσει πίσω τον θυμό του.

Αφού συνέρχεται, ο Λόιντ και ο Ρότζερς πάνε σε ένα εστιατόριο, όπου ο Ρότζερς του ζητάει μέσα σε ένα λεπτό να σκεφτούν, χωρίς να μιλάνε, τους ανθρώπους «που τους αγαπούν» και τον ενθαρρύνει να συγχωρέσει τον Τζέρι. Ο Λόιντ επιστρέφει σπίτι και απολογείται στην Άντρεα που έφυγε, ενώ επισκέπτεται τον Τζέρι και την Ντόροθι. Εκεί μαθαίνει πως ο Τζέρι πεθαίνει, τον συγχωρεί και υπόσχεται να είναι καλύτερος πατέρας για τον γιο του. Έπειτα, γράφει ένα άρθρο σχετικά με την επίδραση που είχε ο Ρότζερς στη ζωή του. Ο Ρότζερς επισκέπτεται τον Τζέρι και, πριν αποχωρήσει, ζητάει από τον Τζέρι να προσεύχεται και για εκείνον. Λίγο αργότερα, ο Τζέρι πεθαίνει και το άρθρο των 10.000 λέξεων του Λόιντ δημοσιεύεται στο περιοδικό ως εξώφυλλο, με τον τίτλο «Can You Say... Hero?».

Στο στούντιο, ο Ρότζερς ολοκληρώνει το επεισόδιο της εκπομπής αποκαλύπτοντας και την πέμπτη φωτογραφία του πίνακα, στην οποία φαίνεται ο Λόιντ ευτυχισμένος μαζί με όλη την οικογένειά του.

## Διανομή
*Τομ Χανκς ως Φρεντ Ρότζερς:Ο δημιουργός και παρουσιαστής της εκπομπής *Mister Rogers' Neighborhood*. Για να προετοιμαστεί για τον ρόλο του, ο Χανκς επισκέφτηκε το Fred Rogers Center στο Κολλέγιο Αγίου Βικεντίου στην πόλη Λατρόουμπ της Πενσυλβάνια, για να μελετήσει τα αρχεία του Φρεντ Ρότζερς, ενώ παρακολούθησε επίσης το ντοκιμαντέρ του 2018, *Won't You Be My Neighbor?*. Στο Διεθνές Φεστιβάλ Κινηματογράφου του Τορόντο του 2019, ο Χανκς θυμάται να παρακολουθεί «εκατοντάδες ώρες» από υλικό του Ρότζερς στο πλατό, πίσω από τις κάμερες, συνεντεύξεις και άλλα, έτσι ώστε να μπορέσει να υποδυθεί τον χαρακτήρα. Η σκηνοθέτης Μαριέλ Χέλερ σημείωσε πως ο Ρότζερς «δεν έχει τη δυναμική φύση που χρειάζεται κάποιος για να είναι πρωταγωνιστής σε μία ταινία» και τον έβλεπε ως «ανταγωνιστή [...] ο οποίος εισέρχεται στη ζωή κάποιου και φέρνει τα πάνω κάτω μέσω της φιλοσοφίας του και του τρόπου που ζει ο ίδιος τη ζωή του».
*Μάθιου Ρις ως Λόιντ Βόγκελ:Ένας κυνικός δημοσιογράφος στον οποία ανατίθεται να γράψει ένα άρθρο για το περιοδικό *[[Esquire]]* παρουσιάζοντας το προφίλ του Ρότζερς. Ο Λόιντ βασίζεται ελαφρώς στον δημοσιογράφο Τομ Τζούνο, του οποίου η συνάντηση με τον Ρότζερς υιοθετήθηκε για την ταινία. Η Χέλερ περιέγραψε τον Λόιντ ως «την οπτική πλευρά του τηλεθεατή στα διδάγματα του Φρεντ» και εξέφρασε την ελπίδα πως η ανάπτυξη του χαρακτήρα του Λόιντ και της εξέλιξής του ως νέος πατέρας θα έκανε τους τηλεθεατές να δουν σε αυτόν τον εαυτό τους.
*Σούζαν Κελέτσι Γουάτσον ως Άντρεα Βόγκελ:Δικηγόρος, σύζυγος του Λόιντ και θαυμάστρια της εκπομπής του Ρότζερς. Ως θαυμάστρια και η ίδια της εκπομπής *Mister Rogers' Neighborhood*, η Γουάτσον περιέγραψε τον χαρακτήρα της ως «γυναίκα καριερίστα» η οποία έρχεται αντιμέτωπη με προκλήσεις ως μητέρα ενός νεογέννητου που πρέπει να προσαρμοστεί στις νέες συνθήκες και να έχει υπομονή με όσα συμβαίνουν.
*Κρις Κούπερ ως Τζέρι Βόγκελ:Ο αποξενωμένος πατέρας του Λόιντ ο οποίος απάτησε τη σύζυγό του, Λάιλα, και εγκατέλειψε τα παιδιά του, Λόιντ και Λορέιν, όταν ήταν μικρά. Σε συνέντευξη τύπου για την ταινία, ο Κούπερ περιέγραψε τον χαρακτήρα του ως «πολυδιάστατο» και συνέκρινε το γύρισμα μίας σκηνής με τον Χανκς με το να βλέπεις «τα μάτια του Θεού».
*Μάριαν Πλάνκετ ως Τζοάν Ρότζερς: Η σύζυγος του Φρεντ. Η Πλάνκετ για να προετοιμαστεί για τον ρόλο της, συναντήθηκε με την πραγματική Τζοάν Ρότζερς.
*Ενρίκο Κολαντόνι ως Μπιλ Άισλερ: Ο Πρόεδρος και Διευθύνων Σύμβουλος της εταιρίας παραγωγής Family Communications. Σε μία ραδιοφωνική συνέντευξη, ο Κολαντόνι είπε πως έγινε φίλος με τον πραγματικό Μπιλ Άισλερ κατά τη διάρκεια των γυρισμάτων και περιέγραψε τον χαρακτήρα του ως κάποιον που ήταν «πολύ σημαντικός για τον Φρεντ».
*Γουέντι Μακίνα ως Ντόροθι Βόγκελ: Η δεύτερη σύζυγος του Τζέρι. Η Μακίνα περιέγραψε τον χαρακτήρα της ως μέρος της «δυσλειτουργικής, περίπλοκης οικογένειας» των Βόγκελ.
*Τάμι Μπλάνσαρντ ως Λορέιν Βόγκελ: Η αδελφή του Λόιντ και σύζυγος του Τοντ.
*Νόα Χάρπστερ ως Τοντ: Ο σύζυγος της Λορέιν και γαμπρός του Λόιντ.
*Κριστίν Λάτι ως Έλεν: Η συντάκτρια του Λόιντ.

Επιπρόσθετα μέλη του καστ συμπεριλαμβάνουν τους Κάρμεν Κιούζακ ως Μάργκι, παραγωγός της εκπομπής *Mister Rogers' Neighborhood*, Τζέσικα Χεκτ ως Λάιλα Βόγκελ, η αποθανών μητέρα του Λόιντ και πρώην σύζυγος του Τζέρι, Μάντι Κόρμαν ως Μπέτι Άμπερλιν, ηθοποιός που πρωταγωνιστεί ως Λαίδη Άμπερλιν στην εκπομπή *Mister Rogers' Neighborhood*, Ντάνιελ Κρελ ως κύριος ΜακΦίλι και Τζόρνταν, Ναόμι και Ζόι Χαρς ως Γκάβιν Βόγκελ, γιος του Λόιντ.

Αξιοσημείωτες σύντομες εμφανίσεις στην ταινία συμπεριλαμβάνουν αυτές της συζύγου του Ρότζερς, Τζοάν, του ηθοποιού Ντέιβιντ Νιούελ που υποδυόταν τον κύριο ΜακΦίλι στην εκπομπή, του επικεφαλής της εταιρίας Family Communications, Μπιλ Άισλερ και της παραγωγού της εκπομπής *Mister Rogers' Neighborhood*, Μάργκι Γουίτμερ, οι οποίοι εμφανίζονται ως πελάτες στο εστιατόριο που συναντιούνται ο Ρότζερς και ο Λόιντ. Οι Αρσένιο Χολ και Όπρα Γουίνφρεϊ εμφανίζονται μέσω αρχειακού υλικού από talk show που παρακολουθεί ο Λόιντ στην ταινία, ενώ ο ίδιος ο Φρεντ Ρότζερς εμφανίζεται, επίσης μέσω αρχειακού υλικού της εκπομπής του, κατά τη διάρκεια των τίτλων τέλους της ταινίας τραγουδώντας το τραγούδι «You've Got to Do It».

## Παραγωγή
Στις 29 Ιανουαρίου 2018, ανακοινώθηκε πως η εταιρία TriStar Pictures της Sony είχε αγοράσει τα δικαιώματα διανομής παγκοσμίως της ταινίας *You Are My Friend*, μίας βιογραφικής ταινίας που θα βασιζόταν στο άρθρο του 1998 του περιοδικού *[[Esquire]]* και το οποίοο μιλούσε για την τηλεοπτική προσωπικότητα Φρεντ Ρότζερς, τον οποίο θα υποδυόταν ο Τομ Χανκς. Το 2013, το σενάριο της ταινίας είχε εμφανιστεί στον κατάλογο της έρευνας της Black List με τα σενάρια ταινιών που πιθανόν να προχωρούσαν στο μέλλον στο στάδιο της παραγωγής.

Τον Ιούλιο του 2018, ο Μάθιου Ρις προστέθηκε στο καστ της ταινίας για τον ρόλο του δημοσιογράφου Λόιντ Βόγκελ, με την παραγωγή να είναι προγραμματισμένη να ξεκινήσει τον Σεπτέμβριο της ίδιας χρονιάς. Ως Ουαλός, ο Ρις δεν είχε ακούσει ποτέ για τον Φρεντ Ρότζερς πριν του προσφερθεί ο ρόλος. Τον Αύγουστο του 2018, προστέθηκε στο καστ και ο Κρις Κούπερ για τον ρόλο του πατέρα του Βόγκελ, ενώ ένα μήνα αργότερα, προστέθηκε στο καστ και η Σούζαν Κελέτσι Γουάτσον. Τον Οκτώβριο του 2018, το καστ συμπληρώθηκε με την προσθήκη των Ενρίκο Κολαντόνι, Μάριαν Πλάνκετ, Τάμι Μπλάνσαρντ, Γουέντι Μακίνα, Σακίνα Τζάφρεϊ, Κάρμεν Κιούζακ, Νόα Χάρπστερ και Μάντι Κόρμαν. Μέσα στη χρονιά, ο συνθέτης Νέιτ Χέλερ επιλέχθηκε για να επενδύσει μουσικά την ταινία.

Τα γυρίσματα της ταινίας ξεκίνησαν στις 10 Σεπτεμβρίου 2018 στο Πίτσμπεργκ, με αρκετά από τα σκηνικά να υπόκεινται σε μετατροπή ώστε να θυμίζουν τη Νέα Υόρκη. Γυρίσματα έγιναν επίσης στο Φρεντ Ρότζερς Στούντιο του τηλεοπτικού καναλιού WQED, όπου ο παρουσιαστής ηχογραφούσε την εκπομπή του *Mister Rogers' Neighborhood*, αλλά και στο Κέντρο της Εβραϊκής Κοινότητας στην περιοχή Σκουίρολ Χιλ του Πίτσμπεργκ. Το συνεργείο έλαβε συμβουλές από το αυθεντικό συνεργείο της τηλεοπτικής σειράς του Ρότζερς και επίσης χρησιμοποιήθηκαν κάποιες ίδιες κάμερες εκπομπής και οθόνες που χρησιμοποιούνταν και στην αυθεντική παραγωγή. Η ταινία έλαβε πίσω περίπου $9.5 εκατομμύρια σε πιστώσεις φόρου για τα γυρίσματα στο Πίτσμπεργκ, με τον προϋπολογισμό της να ανέρχεται στα $45 εκατομμύρια.

Κατά τη διάρκεια των γυρισμάτων, στις 12 Οκτωβρίου 2018, ο υπεύθυνος μίξης ήχου της ταινίας, Τζέιμς Έμσγουίλερ, έπαθε έμφραγμα και έπεσε από μπαλκόνι δευτέρου ορόφου και μεταφέρθηκε στο Ιατρικό Κέντρο του Πανεπιστημίου του Πίτσμπεργκ, όπου διαπιστώθηκε ο θάνατός του.

Ο τίτλος της ταινίας ανακοινώθηκε στις 27 Δεκεμβρίου 2018 και το επίσημο τρέιλερ κυκλοφόρησε στις 22 Ιουλίου 2019.

## Κυκλοφορία
Η ταινία *Ένας Υπέροχος Γείτονας* έκανε την παγκόσμια πρεμιέρα της στο Διεθνές Φεστιβάλ Κινηματογράφου του Τορόντο στις 7 Σεπτεμβρίου 2019. Η ταινία ήταν προγραμματισμένη να κυκλοφορήσει στις 18 Οκτωβρίου 2019 από την Sony Pictures Releasing, αλλά τον Μάιο του 2018 η κυκλοφορία της μεταφέρθηκε για τις 22 Νοεμβρίου 2019. Στην Κίνα η ταινία κυκλοφόρησε στις 18 Σεπτεμβρίου 2020, μετά το άνοιγμα των κινηματογράφων οι οποίοι παρέμεναν κλειστοί λόγω της απαγόρευσης που υπήρχε εξαιτίας της πανδημίας του COVID-19.

### Home media
Η ταινία *Ένας Υπέροχος Γείτονας* κυκλοφόρησε από την Sony Pictures Home Entertainment στις 4 Φεβρουαρίου 2020 ψηφιακά και στις 18 Φεβρουαρίου κυκλοφόρησε σε μορφή Ultra HD Blu-ray, Blu-ray και DVD.

## Υποδοχή
### Box office
Η ταινία *Ένας Υπέροχος Γείτονας* είχε συνολικά έσοδα παγκοσμίως $68.5 εκατομμύρια, με τα $61.7 εκατομμύρια να προέρχονται από της Ηνωμένες Πολιτείες Αμερικής και τον Καναδά, ενώ τα $6.8 εκατομμύρια να προέρχονται από τις άλλες χώρες όπου κυκλοφόρησε η ταινία. Ο προϋπολογισμός της ταινίας ανήλθε στα $25 εκατομμύρια.

Στις Ηνωμένες Πολιτείες και στον Καναδά, η ταινία κυκλοφόρησε την ίδια μέρα με τις ταινίες *[[Ψυχρά κι Ανάποδα ΙΙ]]* και *[[21 Γέφυρες]]* και υπολογιζόταν να έχει έσοδα κάπου στα $15 εκατομμύρια κατά το πρώτο Σαββατοκύριακο προβολής. Την πρώτη μέρα προβολής, τα έσοδα ανήλθαν στα $4.5 εκατομμύρια, συμπεριλαμβανομένων και των $900.000 από τις προβολές της ταινίας την Πέμπτη το βράδυ. Συνολικά, το πρώτο Σαββατοκύριακο προβολής, τα έσοδα της ταινίας έφτασαν τα $13.3 εκατομμύρια, τερματίζοντας στην τρίτη θέση του box office. Κατά το δεύτερο Σαββατοκύριακο προβολής, η ταινία είχε πτώση της τάξης του 11% με έσοδα $11.8 εκατομμύρια και τερματίζοντας στην τέταρτη θέση του box office, ενώ το επόμενο Σαββατοκύριακο βρέθηκε στην πέμπτη θέση του box office με έσοδα $5.2 εκατομμύρια.

### Κριτικές

Στη σελίδα συλλογής κριτικών Rotten Tomatoes, η ταινία συγκεντρώνει ποσοστό αποδοχής 95% με μέσο όρο 8/10, βασισμένα σε 372 κριτικές. Στο τμήμα ομοφωνίας αναφέρεται: «Όπως ακριβώς η αγαπημένη τηλεοπτική προσωπικότητα από την οποία είναι εμπνευσμένη, η ταινία *Ένας Υπέροχος Γείτονας* προσφέρει ένα ισχυρό μήνυμα σχετικά με την αποδοχή και την κατανόηση στους άλλους». Στη σελίδα συλλογής κριτικών Metacritic, η ταινία συγκεντρώνει ποσοστό 80/100, βασισμένο σε 50 κριτικές, με την ένδειξη «γενικά ευνοϊκές κριτικές». Σε ψηφοφορία κοινού για την εταιρία ερευνών CinemaScore, η ταινία έλαβε «A» σε μία κλίμακα βαθμολόγησης από το A+ μέχρι το F, ενώ η εταιρία ερευνών PostTrak έδωσε στην ταινία βαθμολογία 4/5, με το 66% των ερωτηθέντων να λένε πως σίγουρα θα την πρότειναν.

Ο Στιβ Ποντ από την ιστοσελίδα *TheWrap* έγραψε: «Η ταινία *Ένας Υπέροχος Γείτονας* βρίσκει μία ευγενική κατάσταση χάρης, δείχνοντας το θάρρος και την εξυπνάδα να τη διατηρήσει, μη βιάζοντας τα πράγματα ή προκαλώντας δράμα ... Αλλά όπως ακριβώς ο κύριος Ρότζερς χρησιμοποιούσε την εκπομπή του για να μιλήσει για σημαντικά θέματα με τα παιδιά σε έναν τόνο ο οποίος ήταν πιο απαλός και πιο αργός από αυτόν που ανέμενες δεδομένου του θέματος, έτσι και η Χέλερ επέμεινε σε αυτό τον τρόπο ομιλίας με έναν τρόπο που ήταν επίφοβο να γίνει πληκτικός ή ανόητος, χωρίς ωστόσο αυτό να συμβαίνει σε καμία στιγμή της ταινίας». Ο Μπέντζαμιν Λι από την εφημερίδα *[[The Guardian]]* βαθμολόγησε την ταινία με 4/5 και ανέφερε: «Είναι δεδομένο πως ο Χανκς θα έχει τουλάχιστον μία υποψηφιότητα για Β' Αντρικό Ρόλο, αλλά είναι πολύ εύκολο να ξεχαστεί ο συμπρωταγωνιστής του. Η ιστορία του κυνικού-που-αρχίζει-να-πιστεύει είναι παλιά, αλλά εδώ ξετυλίγεται χωρίς κλισέ χάρη σε ένα συναισθηματικό και έξυπνο σενάριο από τους Νόα Χάρπστερ και Μάικα Φίτζερμαν-Μπλου, αλλά κυρίως χάριν της θαυμάσιας, ευερέθιστης μεταστροφής του Ρις».

Ο Άρμοντ Γουάιτ από το περιοδικό *National Review* ήταν πιο επικριτικός, γράφοντας: «Η Χέλερ και οι σεναριογράφοι, Μάικα Φίτζερμαν-Μπλου και Νόα Χάρπστερ, δεν δείχνουν αρκετή πίστη στον θεραπευτικό λόγο του Ρότζερς—και όχι αρκετό ενδιαφέρον στο ότι προέρχεται από τα θρησκευτικά του πιστεύω. Εν συντομία, η ταινία δείχνει επιφυλακτική με την πίστη του Ρότζερς (αναφέρει απλά πως χειροτονήθηκε ιερέας) και συμβιβάζεται με τον κοσμικό συναισθηματισμό για να εξηγήσει την ευαισθησία του και τη συμπεριφορά του. Αυτό όχι μόνο κάνει την ταινία πιο αδύναμη, αλλά επίσης κάνει τον χαρακτήρα του Χανκς να χωλαίνει».

### Διακρίσεις

## Σημειώσεις

## Παραπομπές


## Εξωτερικοί σύνδεσμοι
* 
* 
* "Can You Say... Hero?", *Esquire*, Νοέμβριος 1998

Κατηγορία:Ταινίες του 2019
Κατηγορία:Αμερικανικές ταινίες της δεκαετίας 2010
Κατηγορία:Αγγλόφωνες ταινίες
Κατηγορία:Δραματικές ταινίες βασισμένες σε πραγματικά γεγονότα
Κατηγορία:Ταινίες παραγωγής TriStar Pictures
Κατηγορία:Ταινίες γυρισμένες στην Πενσυλβάνια
Κατηγορία:Ταινίες τοποθετημένες στο Νιου Τζέρσεϊ
Κατηγορία:Ταινίες τοποθετημένες στη Νέα Υόρκη